भोपाल. सुख, समृद्धि, वैभव व ऐश्वर्य के अधिपति ग्रह शुक्र का नए वर्ष 2016 पर खासा वर्चस्व रहेगा। इसे संयोग ही कहेंगे कि एक जनवरी शुक्रवार को नए वर्ष का शुभारंभ होगा, जबकि आगामी 8 अप्रैल चैत्र गुड़ी पड़वा पर जब विक्रम संवत्सर 2073 का श्रीगणेश होगा उस दिन भी शुक्रवार ही है।
यहीं नहीं इस पूरे वर्ष में आने वाले कई त्योहार भी शुक्रवार के दिन ही होंगे। ज्योतिषीय गणना के मुताबिक जिस वार को नव संवत्सर प्रारंभ होता है, उस वार का स्वामी ग्रह ही उस वर्ष का राजा होता है। ग्रहों के मंत्रिमंडल में शुक्र को राजा का दर्जा दिया गया है।
ज्योतिषीय गणना के अनुसार शुक्रवार, एक जनवरी 2016 का सूर्योदय धनु लग्न में होगा। पहले दिन की शुरूआत शुक्रवार को होगी। जो सुख, समृद्धि, वैभव-विलासिता देने वाला ग्रह है, जबकि इसकी अधिष्ठात्री देवी लक्ष्मी है, जो ऐश्वर्य और धनदात्री हैं।
पं. धर्मेंद्र शास्त्री के अनुसार 31 दिसंबर को रात 12 बजे जब नए वर्ष 2016 का श्रीगणेश कन्या लग्न में होगा, जिसका स्वमी बुध है, जो तकनीकी शिक्षा, स्वास्थ्य, कृषि व पर्यावरण से संबंध रखता है।
नव संवत्सर का नाम-सौम्य, राजा शुक्र
पं. शास्त्री के अनुसार चैत्र गुड़ी पड़वा पर 8 मार्च को शुक्रवार को शुरू होने वाले नवसंवत्सर का नाम सौम्य रहेगा। ज्योतिषीय गणना के वर्ष का राजा शुक्र, मंत्री बुध, दुर्गेश मंगल, रसेश सूर्य, चंद्र, सस्येश शनि, धान्येश गुरू होंगे। इन ग्रहों से संबंधित कार्य व वस्तुओं के उत्पादन पर असर पड़ेगा। ये ग्रह स्थितियां विदेशी पूंजी निवेश को बढ़ावा देने व आर्थिक अस्थिरता को दूर करने में सहायक होंगी।
महिलाओं की उन्नति होगी
शुक्र व बुध का प्रभाव पूरे वर्ष रहने से महिलाओं को शिक्षा व कारपोरेट क्षेत्र में खासी सफलता मिलेगी। जिन महिलाओं की कुंडली में शुक्र ग्रह अच्छी स्थिति में है, उन्हें यश व प्रसिद्धि मिलेगी। प्रेम विवाह की संख्या भी अपेक्षाकृत अधिक रहेगी।
शुक्र के प्रभाव से चांदी, दूध, चावल व अन्य सफेद वस्तुओं के दामों में गिरावट आएगी। सौंदर्य प्रसाधनों के भावों में उछाल आएगा। फिल्म क्षेत्र के लोगों के लिए आर्थिक रूप से यह साल अच्छा रहेगा। अधिकांश फिल्में शुक्रवार को ही रिलीज की जाती हैं, जो फायदे में रहेंगी।
मां लक्ष्मी की पूजा होगी फलदायी
पूरे वर्ष मां लक्ष्मी की पूजा-उपासना व शुक्र ग्रह के मंत्र जाप व दान-पुण्य करने से आर्थिक स्थिति मजबूत होगी। वर्ष का मंत्री बुध होने से कृषि क्षेत्र में सुधार आएगा और पर्यावरण सुरक्षा के उपायों में तेजी आएगी।
hin_Deva hin_Deva awa_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva